ΓΡΑΠΤΗ ΕΡΩΤΗΣΗ E-0022/99

υποβολή: Glenys Kinnock (PSE) προς την Επιτροπή

(19 Ιανουαρίου 1999)

Θέμα: Συνέπειες των εξαγωγών σε ευαίσθητους τομείς

Λαμβάνοντας υπόψη την πρόταση της ΕΕ ότι στα κράτη ΑΚΕ, τα οποία δεν ανήκουν στις λιγότερο ανεπτυγμένες χώρες (LDC), πρέπει να προσφέρεται η εναλλακτική δυνατότητα να δέχονται το Σύστημα Γενικευμένων Προτιμήσεων (ΣΓΠ), εκτιμά η Επιτροπή ότι ορισμένα κράτη ΑΚΕ που πραγματοποιούν εξαγωγές σε ευαίσθητους τομείς όπως είναι η αλιεία θα υποστούν ζημίες στην σχετική προτίμησή τους;

Εάν από ένα τέτοιο ΣΓΠ που θα προσεφέρετο στα κράτη ΑΚΕ, τα οποία δεν ανήκουν στις λιγότερο ανεπτυγμένες χώρες, απεκλείοντο εξαιρετικά ανταγωνιστικές αναπτυσσόμενες χώρες-εξαγωγείς, όπως είναι η Ταϊλάνδη, δεν θα υπήρχε η πιθανότητα να προκληθούν αντιδράσεις στον ΠΟΕ;

Απάντηση του κ. Pinheiro εξ ονόματος της Επιτροπής

(9 Μαρτίου 1999)

Στο πλαίσιο του Συστήματος Γενικευμένων Προτιμήσεων (ΣΓΠ), οι όροι πρόσβασης στην αγορά που προσφέρονται σήμερα είναι πράγματι λιγότερο ευνοϊκοί από αυτούς που προσφέρει η συνθήκη της Λομέ. Σε αυτό περιλαμβάνονται και τα αλιευτικά προϊόντα για τα οποία τα κράτη Αφρικής, Καραϊβικής και Ειρηνικού (ΑΚΕ) διαθέτουν το πλεονέκτημα της πρόσβασης ατελώς, ενώ για τις λιγότερο ανεπτυγμένες χώρες (ΛΑΧ) που συμμετέχουν στο ΣΓΠ ισχύουν υψηλοί δασμοί. Η εφαρμογή του ΣΓΠ στα κράτη ΑΚΕ θα οδηγήσει πράγματι σε ζημία του προτιμησιακού περιθωρίου τους και ως εκ τούτου ίσως έχει αρνητική επίδραση στο επίπεδο των εξαγωγών τους σε τομείς όπου πρέπει ακόμα να βελτιώσουν την ανταγωνιστικότητά τους.

Αντίθετα, οι συμφωνίες οικονομικής εταιρικής σχέσης, όπως πρότεινε η Κοινότητα, θα επιτρέψουν στα κράτη ΑΚΕ, τα οποία δεν ανήκουν στις λιγότερο ανεπτυγμένες χώρες (ΛΑΧ), όχι μόνο να διατηρήσουν αλλά και να βελτιώσουν την πρόσβασή τους στην αγορά της Κοινότητας. Για τα κράτη ΑΚΕ που, για αντικειμενικούς λόγους, δεν είναι σε θέση να συμμετάσχουν σε αυτές τις συμφωνίες, η Επιτροπή υπενθυμίζει στο Αξιότιμο Μέλος του Κοινοβουλίου ότι στο πλαίσιο των οδηγιών διαπραγμάτευσης, η Κοινότητα ανέλαβε να μελετήσει όλες τις εναλλακτικές δυνατότητες με σκοπό να διαμορφώσει ένα νέο πλαίσιο εμπορίου μεταξύ των κρατών αυτών και της Κοινότητας που να είναι ισοδύναμο με την τρέχουσα θέση τους στο πλαίσιο της συνθήκης της Λομέ και να συμβαδίζει με τους κανόνες του ΠΟΕ. Ειδικότερα, η Κοινότητα θα λάβει υπόψη τα συμφέροντά τους στην αναθεώρηση του ΣΓΠ το 2004, κάνοντας χρήση της διαφοροποίησης που επιτρέπουν οι κανόνες του ΠΟΕ.

Οι σημερινοί κανόνες του ΠΟΕ δεν επιτρέπουν τη μεροληπτική διαφοροποίηση μέσα στο ΣΓΠ προς όφελος μιας συγκεκριμένης ομάδας χωρών, με εξαίρεση τις λιγότερο ανεπτυγμένες χώρες (ΛΑΧ), 39 εκ των οποίων είναι κράτη ΑΚΕ. Ωστόσο, μπορεί στο μέλλον να γίνει μια συζήτηση για την επάρκεια αυτών των κανόνων, ενόψει της εξέλιξης του διεθνούς περίγυρου και των αναπτυξιακών πολιτικών.

Η εξαίρεση της Ταϊλάνδης από τα προτιμησιακά οφέλη του ΣΓΠ για τον αλιευτικό τομέα είναι αποτέλεσμα της εφαρμογής του λεγόμενου μηχανισμού διαβάθμισης, που εξαιρεί ορισμένους τομείς και χώρες από τα οφέλη του προτιμησιακού περιθωρίου, αν έχει επιτευχθεί σε αυτόν τον τομέα ένα ορισμένο επίπεδο ανάπτυξης. Αυτός ο μηχανισμός, που εφαρμόζεται με βάσει κριτήρια αποφυγής διακρίσεων σε όλες τις δικαιούχους χώρες, δεν έχει μέχρι στιγμής αμφισβητηθεί από τον ΠΟΕ.